
השיר נכתב ביולי 2024, בתוך מציאות של מלחמה, חטופים, שכול, הפגנות ושיח ציבורי שהלך והקצין. נקודת המוצא שלו הייתה דווקא ציור של האמנית טליה שר (גרין), אמה של ליעד שר, שבו זיהתה ליעד את דמותו של הר פוג׳י. הפזמון נכתב כמעט בשלמותו באופן אינטואיטיבי, ורק אחר כך יצאה שר לחקור את ההר ואת הסיפורים שנקשרו בו. שם פגשה את האגדה העתיקה על הנסיכה קאגויה, שנאלצה לשוב אל הירח והותירה לקיסר מכתב ושיקוי לחיי נצח. הקיסר, שלא רצה לחיות לנצח בלעדיה, ציווה לשרוף אותם על ההר הגבוה ביותר ביפן. סיפור על געגוע, אובדן ואהבה בלתי אפשרית שהתחבר כמעט מעצמו לעולם שממנו נכתב השיר.

ב״פוג׳י-סאן״ הופך הר הגעש, הפעיל אך שקט כבר מאות שנים, לדימוי לחיים לצד איום שנמצא תמיד ברקע. השיר מביט על המציאות הישראלית דרך הנוף הרחוק הזה ונוגע במלחמה ופצעיה, אבל בתוך כל אלה מחזיק גם בתקווה קטנה: כמו פריחת הדובדבן שחוזרת בכל אביב, גם אחרי החורף הקשה ביותר. מבחינה מוזיקלית השיר נע במבנה מחזורי ולא שגרתי, נפתח בפזמון וחוזר אליו שוב ושוב, ומשלב צבעים וסולמות המזוהים באוזן המערבית עם המזרח הרחוק, בלי לנסות לחקות מוזיקה יפנית מסורתית. זהו ״שיר מחאה עדין״ המסתתר בתוך אגדה, יופי ומרחק, וקושר את עצמו באסתטיקה ציורית אל הכאן והעכשיו.

ליעד שר היא מוזיקאית, כותבת, מלחינה ומורה למוזיקה, בוגרת בית הספר רימון. לאורך השנים פעלה כסולנית ההרכב LadyD ובהמשך השתתפה בפרויקט המחווה "המחשפות״, שהוקדש להרכב ״המכשפות״ ולזכרה של ענבל פרלמוטר ז״ל, לצד שתי חברות ההרכב המקוריות. בימים אלה היא עובדת על עיבוד והפקה של אלבום סולו נוסף בשיתוף יניב קיטלרו (גורקי). לצד יצירתה המוזיקלית היא אם לתאומות זהות.

